Subject: Weekly Medical (5)

From: [email-masked] (Jie Gao)
Date: 19 Dec 93 01:08:15 GMT

治阴虚无上妙方

天一生水，命曰真阴。真阴亏，则不能制火，以致心火炎
上而克肺金。于是发热、咳嗽、吐痰诸症生焉。盖发热者，阳
烁阴也。咳嗽者，火刑金也。吐痰者，肾水虚泛而为痰，如锅
中之水，热甚则沸腾也。当此时势，岂徒区区草木之所能济
哉!必须取华池之水，频频吞咽，以静治于无形。然后以汤丸
佐之，庶几水升火降，而成天地交泰之象耳。主方在吞津液。
华池之水，人身之津液也，敷布五脏，洒陈六腑，然后注之于肾
而为精。肾中阴亏，则真水上泛而为痰，将并华池之水，一拥
俱出。痰愈多而肌愈瘦，病诚可畏。今立一法，二六时中，常
以舌抵上腭，令华池之水，充满口中，乃正体舒气，以意目力送
至丹田，口复一口，数十乃止。此所谓以真水补真阴，同气相
求必然之理也。每见今之治虚者，专主六味地黄等药，以为兹
阴壮水之法，未为不善，而独不于本原之水，取其点滴以自相
灌溉．是舍真求假，不得为保生十全之计，此予所以谆谆而为
是言也。卫生君子，尚明听之哉!

《医学心悟》

-- 
高杰